*Kako bi se ostvarili utvrđeni reformski ciljevi u oblasti javne uprave u Bosni i Hercegovini i postigao jedan od 14 prioritetnih uslova koje BiH treba ispuniti prije početka pregovora o članstvu u Evropskoj uniji*

*Imajući u vidu da su Vijeće ministara Bosne i Hercegovine, Vlada Federacije BiH, Vlada Republike Srpske i Vlada Brčko distrikta BiH usvojile Strateški okvir za reformu javne uprave u Bosni i Hercegovini 2018-2022, kao i Akcioni plan za reformu javne uprave*

*Uzimajući u obzir da su u Fondu za reformu javne uprave ostala neutrošena sredstva u iznosu od 10.580.469,08 KM*

*Pozivajući se na tačku 32. Memoranduma o razumijevanju za uspostavljanje Fonda za reformu javne uprave*

*Nakon što su se donatori Fonda za reformu javne uprave izjasnili da nemaju potraživanje prema preostalim sredstvima u Fondu*

**VIJEĆE MINISTARA BOSNE I HERCEGOVINE**

**kojeg predstavlja predsjedavajući Vijeća ministara Bosne i Hercegovine**

**i**

**VLADA FEDERACIJE BOSNE I HERCEGOVINE**

**koju predstavlja premijer Vlade Federacije Bosne i Hercegovine**

**i**

**VLADA REPUBLIKE SRPSKE**

**koju predstavlja premijer Vlade Republike Srpske**

**i**

**VLADA BRČKO DISTRIKTA BOSNE I HERCEGOVINE**

**koju predstavlja gradonačelnik Brčko distrikta BiH**

**i**

**Ministarstvo finansija i trezora BiH**

**ZAKLJUČUJU**

**SPORAZUM**

**O UTROŠKU PREOSTALIH SREDSTAVA UPLAĆENIH U**

**FOND ZA REFORMU JAVNE UPRAVE**

**Član 1.**

**(Predmet Sporazuma)**

Ovim Sporazumom definiše se namjena trošenja preostalih sredstava uplaćenih u Fond za reformu javne uprave (u daljem tekstu: Fond), način donošenja pojedinačnih odluka, izvještavanje po utrošku sredstava i pravna procedura za nove uplate donatora u Fond.

**Član 2.**

**(Namjena neutrošenih sredstava)**

Neutrošena sredstva koja su donatori (Odjel za međunarodni razvoj Ujedinjenog Kraljevstva, Ministarstvo za razvoj i suradnju Holandije, Švedska agencija za međunarodni razvoj i suradnju, Ministarstvo vanjskih poslova Danske, Norveško Ministarstvo vanjskih poslova) i domaće vlasti (Vijeće ministara BiH, Vlada Federacije BiH, Vlada Republike Srpske i Vlada Brčko distrikta BiH) uplatili u Fond, utrošiće se za implementaciju aktivnosti predviđenih usvojenim Strateškim okvirom za reformu javne uprave u Bosni i Hercegovini 2018-2022, kao i Akcionim planom za reformu javne uprave, u skladu sa procedurama utvrđenim Memorandumom o razumijevanju za uspostavljanje Fonda i drugim aktima Fonda.

**Član 3.**

**(Donošenje odluka)**

Pojedinačne odluke o odobravanju projektne dokumentacije, tenderske dokumentacije, izvještaja o realizaciji ugovora itd. donosiće predstavnici domaćih vlasti u Upravnom odboru, odnosno Ured koordinatora za reformu javne uprave, koordinatori za reformu javne uprave entiteta i Brčko distrikta BiH i predstavnik Ministarstva finansija i trezora BiH.

**Član 4.**

**(Finalni izvještaj o utrošku sredstava)**

Po utrošku svih preostalih sredstava u Fondu Ured koordinatora će sačiniti finalni izvještaj koji će dostaviti na znanje Vijeću ministara Bosne i Hercegovine, a koordinatori entiteta i Brčko distrikta BiH će ovaj izvještaj dostaviti vladama koje predstavljaju.

**Član 5.**

**(Nove uplate u Fond)**

Za nove uplate donatora biće zaključen poseban sporazum/memorandum za Fond između donatora, Vijeća ministara Bosne i Hercegovine, Vlade Federacije BiH, Vlade Republike Srpske, Vlade Brčko distrikta BiH i Ministarstva finansija i trezora BiH kojim će se precizirati članstvo u Upravnom odboru Fonda, načini odlučivanja, uplate donatora i domaćih vlada, isplate, izvještavanje, revizija itd.

**Predsjedavajući Vijeća ministara Bosne i Hercegovine**

**Zoran Tegeltija**

**Premijer Vlade Federacije Bosne i Hercegovine**

**Fadil Novalić**

**Premijer Vlade Republike Srpske**

**Radovan Višković**

**Gradonačelnik Brčko distrikta Bosne i Hercegovine**

**Esed Kadrić**

**Ministar finansija i trezora Bosne i Hercegovine**

**Vjekoslav Bevanda**